Temeljem članka 35. Zakona o ograničavanju uporabe duhanskih proizvoda („Narodne novine“ br. 45/17, 114/18) i Statuta Hotelijersko-turističke škole u Zagrebu, Školski odbor Hotelijersko-turističke škole u Zagrebuna 39. sjednici održanoj dana 27. listopada 2020. godine donio je

P R A V I L N I K

 O PROMICANJU SPOZNAJA O ŠTETNOSTI DUHANSKIH PROIZVODA ZA ZDRAVLJE

OPĆE ODREDBE

Članak 1.

Ovim Pravilnikom se radi zaštite zdravlja, utvrđuju mjere za ograničavanje uporabe duhanskih proizvoda, promiču spoznaje o štetnosti uporabe duhanskih proizvoda, utvrđuju preventivne mjere protiv pušenja, te nadzor nad provedbom ovog Pravilnika.

Članak 2.

Pod pojmom duhanski proizvodi smatraju se proizvodi koji sadrže duhan koji može biti genetski modificiran ili ne, a služe pušenju, šmrkanju, sisanju ili žvakanju.

Članak 3.

Pod pojmom pušenja duhanskih proizvoda podrazumijeva se uporaba duhanskih proizvoda bez obzira da li je dim nastao izgaranjem duhana, udisanjem ili ne, a čija je posljedica dokazano oštećenje zdravlja pušača i svih nepušača koji su izloženi duhanskom dimu. Pojam pušenja uključuje uporabu električnih cigareta.

Članak 4.

Znanstveno su dokazane pojave različitih bolesti i oštećenja zdravlja - kao posljedica pušenja, koje štetno djeluje na zdravlje, pogoduje razvoju niza bolesti te skraćuje život pušača, ali i štetnog utjecaja na nepušače koji borave u zatvorenom prostoru u kojem se puši.

MJERE ZA OGRANIČAVANJE UPORABE DUHANSKIH PROIZVODA

Članak 5.

 Zabranjeno je pušenje u svim zatvorenim prostorijama Škole. Zabrana podrazumijeva i uporabu elektroničkih cigareta.

Članak 6.

 Zabranjeno je pušenje i na svim otvorenim prostorima Škole koji su funkcionalni dio prostora Škole kao što su školsko dvorište.

Članak 7.

 Pojmom zatvorena prostorija Škole smatraju se: zbornica, učionice, kabineti, hodnici, sanitarni prostori, predvorje Škole, cjelokupni prostor uprave Škole (upravni trakt), knjižnica, radionice, kuhinja i svi ostali prostori koji se nalaze unutar zidova cjelokupne školske zgrade, kao i svi ostali prostori škole koji imaju krov ili su zatvoreni više od polovice pripadajućih stijena.

Članak 8.

 Oznake o zabrani pušenja trebaju biti istaknute na vidnim mjestima u Školi u skladu s člancima 5., 6., 7. i 12. ovoga Pravilnika.

PREVENTIVNE MJERE PROTIV PUŠENJA

Članak 9.

Pod preventivnim mjerama protiv pušenja podrazumijevaju se sustavne i kontinuirane aktivnosti vezane uz promicanje spoznaja o štetnim posljedicama pušenja radi poboljšanja kvalitete života i očuvanju zdravlja.

Članak 10.

Škola je kao ustanova koja obavlja djelatnost odgoja i obrazovanja obvezna promicati spoznaje o štetnosti uporabe duhanskih proizvoda za zdravlje u svim razrednim odjelima te u svim aktivnostima redovitog obrazovanja. Razrednici su obvezni najmanje jednom tijekom polugodišta na satu razredne zajednice upoznati učenike o štetnosti uporabe duhanskih proizvoda i posljedicama koje ono izaziva.

Članak 11.

Škola će promicanje spoznaja o štetnosti duhanskih proizvoda obavljati prema programu promicanja spoznaje o štetnosti uporabe duhanskih proizvoda za zdravlje koji donosi ministar znanosti, obrazovanja i športa uz suglasnost ministra nadležnog za zdravstvo.

Članak 12.

Škola će Godišnjim Planom i programom rada Škole utvrditi nužne aktivnosti koje će biti u funkciji realizacije programa iz članka 11. ovog Pravilnika. Ravnatelj Škole će imenovati povjerenstvo u čijem sastavu su pedagog, nastavnik Biologije i nastavnik Poznavanja robe sa konkretnim zaduženjima a sve u cilju promicanja spoznaje o štetnosti i posljedicama uporabe duhanskih proizvoda.

Članak 13.

Odredbi ovog Pravilnika o apsolutnoj zabrani pušenja u unutarnjem i vanjskom prostoru Škole koji je funkcionalni dio prostora Škole, obvezni su se pridržavati svi radnici Škole, učenici, roditelji kao i treće osobe u funkciji posjetitelja Škole.

NADZOR

Članak 14.

Ravnatelj Škole je odgovorna osoba za provedbu apsolutne zabrane pušenja u Školi kao ustanovi za odgoj i obrazovanje sukladno odredbama ovoga Pravilnika.

Članak 15.

 Nadzor nad provedbom zabrane pušenja u Školi obavljaju prosvjetni inspektori,sanitarni inspektori, zdravstveni inspektori , inspektori rada i gospodarski inspektori Državnog inspektorata.

Članak 16.

 Novčanom kaznom od 70.000,00 - 150.000,00 kuna kaznit će se za prekršaj Škola kao pravna osoba - za nepridržavanje odredbi o apsolutnoj zabrani pušenja u Školi sukladno člancima 5., 6.,7. i 13. ovoga Pravilnika. Novčanom kaznom od 5.000,00- 15.000,00 kuna kaznit će se za prekršaj iz stavka 1. ovog članka i ravnatelj Škole kao odgovorna osoba u Školi.

Članak 17.

 Novčanom kaznom u iznosu od 1.000,00 kuna inspektor iz članka 15. ovoga Pravilnika kazniti će na mjestu izvršenja za prekršaj osobu: - koja je zatečena da puši u prostorima Škole sukladno člancima 5.,6., 7. i 13. ovoga Pravilnika.

PRIJELAZNE I ZAVRŠNE ODREDBE

Članak 18.

 Ovaj Pravilnik stupa na snagu osmog dana od dana objave na oglasnoj ploči.

 Klasa: 003-05/20-01/01

 Ur.br: 2182/I-12-2-9-20-01

 PREDSJEDNICA ŠKOLSKOG ODBORA:

 Martina Reberšak, prof.

 RAVNATELJICA:

 dr. sci. Zdravka Krpina, prof.

 Ovaj Pravilnik je objavljen na oglasnoj ploči 28. listopada 2020.godine i stupa na snagu 4. studenoga 2020. godine.